ચંદ્રમાને માતા મહાલક્ષ્મીના ભાઈ માનવામાં આવતા હોવાથી શરદપૂર્ણિમાના દિવસે ચંદ્રમાની સાથે લક્ષ્મીપૂજન પણ થાય છે. માન્યતાઓ અને પરંપરાઓ, વૈજ્ઞાનિક અને આધ્યાત્મિક મહત્ત્વ અને પૂજન કે ભક્તિના સ્વરૃપ અલગ અલગ હોઈ શકે, પરંતુ લોકોને એક તાંતણે બાંધતા અને શાંતિ, સુંદરતા, ધૈર્ય અને અર્થ ઉપાર્જનને પરસ્પર રીતે સાંકળતા આજના ઉત્સવનું સાંસ્કૃતિક, સામાજિક અને આર્થિક મહત્ત્વ પણ એટલું જ છે, આથી જ આજે શરદોત્સવમાં આપણી વચ્ચે યુવાવર્ગમાં રહેલી નૃત્યકલા અને ગીત-સંગીત સાથે રાસલીલા પ્રસ્તુત કરવાના અવનવા સ્વરૃપો પણ દીપી ઊઠશે. 'નોબત'ના તમામ વાચકો સહિત સૌ કોઈને શરદપૂર્ણિમાની શુભકામનાઓ...